Tencent บริษัทชั้นนำของโลกมาจาก ICQ
"โอ๊ะโอ" เสียงนี้เราจะได้ยินเมื่อมีคนส่งข้อความเข้ามาหาเราใน ICQ สำหรับคนที่อายุ 30-40 ปี น่าจะยังจำเสียงที่คุ้นหูนี้ได้ ICQ เป็นโปรแกรมส่งข้อความแรกที่ได้รับความนิยมไปทั่วโลก ในยุคนั้นเราจะขอเบอร์ ICQ กัน คล้ายกับการขอไอดีไลน์ในตอนนี้ และเราอาจจะนึกไม่ถึงว่า ICQ เป็นต้นแบบของทุกโปรแกรมแชทที่เราใช้กันอยู่ในตอนนี้
4 ก.ค. 2560

"โอ๊ะโอ" เสียงนี้เราจะได้ยินเมื่อมีคนส่งข้อความเข้ามาหาเราใน ICQ สำหรับคนที่อายุ 30-40 ปี น่าจะยังจำเสียงที่คุ้นหูนี้ได้
ICQ เป็นโปรแกรมส่งข้อความแรกที่ได้รับความนิยมไปทั่วโลก ในยุคนั้นเราจะขอเบอร์ ICQ กัน คล้ายกับการขอไอดีไลน์ในตอนนี้ และเราอาจจะนึกไม่ถึงว่า ICQ เป็นต้นแบบของทุกโปรแกรมแชทที่เราใช้กันอยู่ในตอนนี้
ปี 1996 ICQ ถูกพัฒนาโดยบริษัทอิสราเอล ชื่อ Mirabilis โดย ICQ ย่อมาจาก I Seek You
จริงๆแล้วก่อนหน้านี้โปรแกรมประเภท IRC คือโปรแกรมรุ่นบุกเบิกของการ chat ต่อมา ICQ จึงเข้ามาแทนที่ด้วยการใช้งานที่ง่ายกว่า
ในตอนพีคปี 2001 มีคนใช้งานโปรแกรม ICQ มากถึง 100 ล้านคนทั่วโลก
แต่ต่อมา เมื่อมีโปรแกรมใหม่ๆเข้ามาเช่น MSN ก็ทำให้ความนิยมของ ICQ เสื่อมถอยลง
จนถึงตอนนี้ทุกคนคง งง ว่า ICQ เกี่ยวอะไรกับ Tencent?
โปรแกรม ICQ เป็นต้นแบบของโปรแกรม OICQ ซึ่งเป็นโปรแกรมแรกของบริษัทจีน ชื่อ Tencent ซึ่งก่อตั้งขึ้นในปี 1998
แต่ต่อมา OICQ เจอปัญหาเรื่องลิขสิทธิ์กับ ICQ บริษัท Tencent จึงต้องจำใจเปลี่ยนชื่อเป็น QQ
ตอนนี้ไม่ค่อยมีใครใช้ ICQ แล้ว แต่ตอนนี้โปรแกรม QQ ของ Tencent มีผู้ใช้งาน 868 ล้านคน! และ QQ เป็นจุดเริ่มต้นของ app ยอดฮิตในประเทศจีนชื่อ เว่ยซิ่น หรือ Wechat นั่นเอง
ตอนแรกโปรแกรม QQ ยังไม่ได้กำไร เพราะไม่รู้จะเก็บเงินจากผู้ใช้ยังไง จนสุดท้ายต้องหันมาสร้างตัวการ์ตูนเพนกวิ้นในโปรแกรมเพื่อให้ขายเป็นสินค้าได้ คล้ายคอนเซ็ป คิตตี้ของซานริโอ้
ต่อมาปี 2004 บริษัท Tencent เริ่มหาทางไปต่อได้อีกในตลาดเกม โดยเอาเกมจากเกาหลีมาทำตลาดในประเทศจีน ใครจะไปคิดว่านับจากวันนั้นเพียง 10 กว่าปี ตอนนี้ Tencent เป็นบริษัทเกมที่ใหญ่ที่สุดในโลกแล้ว
หลังจากนั้นบริษัท Tencent จึงเริ่มลงทุนในทุกอย่างที่เกี่ยวกับอินเตอร์เน็ต และนั่นก็คือจุดเริ่มของความยิ่งใหญ่ของอาณาจักร Tencent
นี่คือตัวอย่างธุรกิจที่ Tencent ได้ลงทุนไป
Dianping เว็บไซต์รีวิวร้านอาหาร
 บริษัท e-commerce ที่ใหญ่สุดในจีนรองจากบริษัท Alibaba ของแจ๊คหม่า
Didi Dache บริษัทแท็กซี่ของประเทศจีนคล้าย uber
Webank เป็นธนาคารออนไลน์ที่ไม่มีสาขา แห่งแรกของประเทศจีน
ซื้อบริษัทเกมฟินแลนด์ชื่อ Supercell ที่เป็นเจ้าของเกม Hay Day และ Clash of Clans
ลงทุนในบริษัท Tesla ของ Elon Musk
ปี 2016 บริษัท Tencent มีกำไรมากถึง 200,578 ล้านบาท บริษัทมีมูลค่ามากถึง 12 ล้านล้านบาท มีขนาดใหญ่พอๆกับ Alibaba และมีขนาดเกือบเท่า GDP ประเทศไทยทั้งประเทศ
ใครจะไปคิดว่าเมื่อ 18 ปีที่แล้ว บริษัทนี้เริ่มต้นจาก 0 โดยการเลียนแบบโปรแกรมแชท ICQ
เรื่องนี้ทำให้คิดได้ว่าบางที การก๊อปปี้ ก็ไม่ได้เป็นสิ่งที่เลวร้ายเสมอไป ถ้าก๊อปปี้ แล้วนำไปต่อยอด น่าจะเป็นกลยุทธ์ทางธุรกิจแบบง่ายๆ ที่ทำให้เราประสบความสำเร็จได้เช่นกัน..
ติดตามเพจลงทุนแมนในเฟซบุ๊คได้ที่